Dôvodová správa

A. Všeobecná časť
Návrh zákona, ktorým sa mení a dopĺňa zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších predpisov predkladá Ministerstvo financií Slovenskej republiky z vlastnej iniciatívy. 

Návrhom zákona sa upravujú podmienky pre vykonávanie daňového poradenstva v Slovenskej republike a vykonávajú sa legislatívno-technické úpravy, ktorými sa zjednocuje používaná terminológia a ktorými sa odstraňujú alebo menia niektoré ustanovenia.

	Návrhom zákona sa zosúlaďujú jednotlivé podmienky pre výkon daňového poradenstva s aktuálnou právnou úpravou zákona č. 293/2007 Z. z. o uznávaní odborných kvalifikácií v znení neskorších predpisov. Spresňuje sa definícia zahraničného daňového poradcu a  zavádzajú sa ustanovenia o posudzovaní kvalifikačných predpokladov a ukladaní kompenzačného mechanizmu na ich preverenie.	

	Daňové poradenstvo patrí medzi tzv. regulované povolania, pre výkon ktorého je opodstatnené splnenie podmienok, ktoré sú zárukou odbornosti daňového poradcu, profesijnej etiky, ako aj zabezpečenia potrebnej nezávislosti a nestrannosti výkonu daňového poradenstva.

Upravuje sa prístup k tomuto regulovanému povolaniu pre daňových poradcov, ktorí sú štátnymi príslušníkmi členských štátov  Európskej únie a štátov, ktoré sú zmluvnou stranou Dohody o Európskom hospodárskom priestore (ďalej len „členský štát“), ktorí majú v úmysle poskytovať daňové poradenstvo na území Slovenskej republiky  dočasne alebo sústavne.
	Návrh zákona nemá vplyvy na rozpočet verejnej správy, na podnikateľské prostredie, na zamestnanosť, nemá sociálne vplyvy, vplyvy na životné prostredie a ani vplyvy na informatizáciu spoločnosti.

	Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami, ktorými je Slovenská republika viazaná, ako aj právom Európskej únie.

B. Osobitná časť

K čl. I

K bodom 1, 2, 6, 13, 14, 19, 21, 22, 23, 24, 25 a 27
	Ide o legislatívno-technické úpravy súvisiace so zmenami v zákone, ktorými sa zjednocuje používaná terminológia a aktualizujú odkazy a poznámky pod čiarou.
 
K bodu 3
	Navrhovanou úpravou sa spresňuje definícia daňového poradcu nakoľko sa upravuje poskytovanie daňového poradenstva aj príslušníkmi členských štátov.

K bodu 4
	Navrhovaná úprava ustanovuje vzdelanie a prax ako jednu z podmienok na vykonávanie daňového poradenstva, pričom sa spresňuje, že prax možno získať aj popri štúdiu alebo pred absolvovaním štúdia. Nadväzne sa aktualizuje odkaz a poznámka na účinný zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.
K bodom 5, 8 a 10
	Príslušník členského štátu, ktorý má záujem poskytovať daňové poradenstvo v Slovenskej republike sústavne a ktorému Slovenská komora daňových poradcov (ďalej len „komora“) uložila kompenzačný mechanizmus, musí zložiť rozdielovú skúšku, ktorá je jedinou formou kompenzačného mechanizmu, pričom na rozdielovú skúšku sa primerane použijú ustanovenia o odbornej skúške. Príslušník členského štátu, ktorý má záujem poskytovať daňové poradenstvo v Slovenskej republike dočasne alebo príležitostne, neskladá odbornú ani rozdielovú skúšku.

K bodom 7, 9 a 16
	Ruší sa povinnosť osvedčovať odborné vedomosti preskúšaním z dôvodu pozastavenia výkonu daňového poradenstva alebo nevykonávania daňového poradenstva. Z daného dôvodu sa tiež vypúšťa bezdôvodné nezúčastnenie na preskúšaní ako dôvod na vyčiarknutie zo zoznamu daňových poradcov.

K bodu 11
	Navrhovaná úprava komplexne upravuje podmienky pre vydanie osvedčenia na výkon daňového poradenstva, ktoré oprávňuje daňového poradcu vykonávať daňové poradenstvo v Slovenskej republike. Vydanie osvedčenia na výkon daňového poradenstva je viazané na zápis alebo registráciu do zoznamu daňových poradcov.
	Pri právnických osobách podľa § 4 ods. 2 sa podmienka minimálnej 75%-nej účasti  na základnom imaní alebo hlasovacích právach v spoločnosti na zápis do zoznamu znižuje na 50%, nakoľko išlo o príliš reštriktívne obmedzenie.

K bodu 12
	Navrhovanou úpravou sa upravujú podmienky, ktoré musia spĺňať príslušníci členských štátov, ktorí majú záujem sústavne poskytovať daňové poradenstvo v Slovenskej republike. Títo postupujú podľa zákona č. 293/2007 Z. z. o uznávaní odborných kvalifikácií v znení neskorších predpisov. Podľa rovnakého zákona postupuje komora pri uznávaní odbornej kvalifikácie. Slovenská komora daňových poradcov je oprávnená uložiť kompenzačný mechanizmus na doplnenie alebo odstránenie podstatných rozdielov v odbornej príprave, a to  formou rozdielovej skúšky.
	Daňovým poradcom z členských štátov, ktorí v Slovenskej republike dočasne alebo príležitostne poskytujú daňové poradenstvo, sa ukladajú osobitné povinnosti, ktoré spočívajú v poskytovaní informácií klientovi pri poskytovaní daňového poradenstva.    

K bodom 15 a 18
	Navrhovanou úpravou sa v prípade, ak dôjde k pozastaveniu výkonu daňového poradenstva alebo k vyčiarknutiu zo zoznamu, ustanovuje povinnosť komory informovať príslušný orgán iného členského štátu, v ktorom daňový poradca poskytuje daňové poradenstvo.

K bodu 17
	Začatie vykonávania činnosti podľa § 9 ods. 1 písm. b) a c) ako obligatórny dôvod na vyčiarknutie zo zoznamu sa prenecháva na posúdenie komore z dôvodu, že komora musí individuálne posúdiť, či napríklad pôsobenie na pozícii, ktorá má odbornými predpokladmi blízko k daňovému poradcovi (napr. vo finančnej správe), je dôvodom na vyčiarknutie zo zoznamu. Týmto sa zabráni tomu, aby daňoví poradcovia, ktorí dočasne pôsobia na takýchto pozíciách, museli znovu absolvovať celý proces získania osvedčenia na vykonávanie daňového poradenstva.

K bodu 20
	Navrhovaná úprava ustanovuje vzdelanie a prax ako jednu z podmienok na zapísanie fyzickej osoby do zoznamu asistentov daňových poradcov.
K bodu 26
	Navrhovanou úpravou sa zavádza právo domáhať sa ochrany na súde aj pre príslušníkov členských štátov, ktorí majú záujem poskytovať daňové poradenstvo v Slovenskej republike, spĺňajú podmienky podľa § 8a ods. 1 a 2 alebo § 8 ods. 6, avšak neboli komorou zapísaní alebo zaregistrovaní do zoznamu.

K bodu 28 (§ 33aa)
	Navrhujú sa prechodné ustanovenia nadväzne na úpravu účinnú od 1. januára 2014, podľa ktorých sa konania začaté komorou pred 1. januárom 2014 dokončia podľa predpisov účinných do 31. decembra 2013. Osvedčenia na výkon daňového poradenstva vydané pred účinnosťou tohto zákona ostávajú v platnosti. Uvedené ustanovenia reflektujú na zavedenie odkazov na zákon č. 293/2007 Z. z. o uznávaní odborných kvalifikácií v znení neskorších predpisov, ako aj na schválenú novelu uvedeného zákona.
K bodom 28 (§ 33ab) a 29
	Ide o legislatívno-technickú úpravu súvisiacu so zosúladením zákona s čl. 4 ods. 2 a 3 Legislatívnych pravidiel vlády SR.
K čl. II
	Z dôvodu mnohých legislatívno-technických úprav v zákone a v záujme zabezpečenia prehľadnosti zákona sa Predseda Národnej rady Slovenskej republiky splnomocňuje, aby v Zbierke zákonov Slovenskej republiky vyhlásil úplné znenie zákona.

K čl. III 
	S ohľadom na predpokladanú dĺžku legislatívneho procesu sa navrhuje účinnosť zákona od 1. januára 2014.